Fa modiredimogolo wa pabalesego mo setlamong sengwe se segolo sa difofane kwa United States a bodiwa gore a o tshaba go tsamaya ka sefofane, o araba jaana a sa etsaetsege: “Nnyaa, ke dumela gore CAPS e ka re thusa.” O raya thulaganyo ya khomputara ya go tlhatlhoba ditekete e e bidiwang Computer Assisted Passenger Screening, e e kwalang tekete nngwe le nngwe e e rekisiwang ke tirelo ya difofane e e kwadisitsweng mo go yone. Thulaganyo eno e bontsha gore a tekete eno e rekilwe mo ofising ya ditekete ya tirelo eo ya difofane kgotsa mo diofising tsa bojanala kgotsa ka Internet. E kwala tshedimosetso e e tshwanang le gore a mopalami yono o tsamaya a le esi kgotsa o tsamaya le ba lelapa kgotsa le batho ba bangwe, mmogo le dintlha tse di jaaka ditiro dipe tsa bokebekwa tse di itsiweng kgotsa go sa itshwareng sentle ga gagwe mo difofaneng, mo bathong ba tsone kgotsa mo dilong tsa bone.